Document ID: /roh_data/filtered/fineweb-2-filterrobots_roh.jsonl.gz/55488

Grosser Rat
Cussegl grond
Gran Consiglio
En il rom da la consultaziun davart la promoziun dal sport da la confederaziun è la regenza grischuna s'exprimida en moda dal tuttafatg positiva davart la realisaziun dal Center naziunal da sports da naiv Lai (CNSN). En quest connex ha ella er punctuà ch'il sport en general n'haja betg mo ina gronda impurtanza per il turissem e per l'economia, mabain er per ils aspects da la sanadad e dal svilup social.
"Tenor l'avis da la regenza avess in CNSN en l'entira Svizra ina gronda attracziun per ils sports da naiv. Retschertgas pli novas han mussà che l'interess dals uffants e dals giuvenils per ils sports da naiv è sa reducì ils ultims onns", uschia la regenza grischuna en sia communicaziun a las medias davart il rapport da consultaziun.
Perquai era il plaschair da la regenza grond – e bain er quel dal chantun en general – ch'il project da Lai ha fatg la cursa cunter las autras candidaturas ed è vegnì valità sco meglier project. Ma sin quai è suandada la dischillusiun ch'il CNSN duai daventar la victima dals plans da spargn sin plaun federal.
Il cussegl federal ha stimà ils custs d'investiziun per il Center naziunal da sports da naiv Lai a 60 fin 80 milliuns francs, ils custs da gestiun a var 10 fin 15 milliuns francs per onn. Il chantun è stà pront da pajar 10 milliuns francs als custs d'investiziun. Na da cumparegliar per exempel cun ils custs per manar tras gieus olimpics. Ultra da quai fissan las investiziuns en in CNSN da lunga durada e cleramain pli persistentas. Quellas vegnan dabun directamain al sport indigen da massa e d'elita ed a la giuventetgna. Tar l'accessibladad per il traffic stuess vegnir preferì il traffic public. Da quai profitass puspè la populaziun da tut la regiun. Investiziuns secundaras, cun las qualas i po vegnir fatg quint, portan ina gronda valurisaziun sur onns ed er sur la regiun ora. Ultra da quai ha il chantun en maun da planisar e da realisar en moda ecologica intervenziuns en la natira. In tal center simplifitgass la finala er da dar susta a bleras occurrenzas da sport naziunalas ed internaziunalas periodicas sco il final da la cuppa mundiala da skis u la Tour de Ski.
La fracziun da la PS vesa blers avantatgs en in Center naziunal da sports da naiv. Ella pretenda per quai da la regenza da preschentar variantas, co ch'in tal project pudess vegnir realisà e manà dal chantun er senza u cun ina participaziun minimala da la confederaziun. La participaziun e/u la collavuraziun cun federaziuns da sport e cun persunas privatas sto en quest connex vegnir resguardada.
Cuira, ils 13 da zercladur 2016
Degiacomi, Atanes, Baselgia-Brunner, Bucher-Brini, Cahenzli-Philipp, Caviezel (Cuira), Gartmann-Albin, Locher Benguerel, Monigatti, Noi-Togni, Perl, Peyer, Pfenninger, Pult, Thöny
Il cumenzament da la stad è la regenza dal Grischun vegnida infurmada che la planisaziun per in Center naziunal da sports da naiv a Lai vegnia sistida da la confederaziun fin l'onn 2023. Cun displaschair ha la regenza prendì enconuschientscha da questa decisiun, quai ch'ella ha er communitgà en scrit al cussegl federal. Il medem mument signifitga la decisiun dal cussegl federal però er in ulteriur cler confess per Lai sco lieu dal Center naziunal da sports da naiv.
Anc adina è la regenza persvadida che Lai è il lieu adattà per in Center naziunal da sports da naiv. El pudess vegnir realisà là relativamain svelt, perquai ch'ina gronda part da l'infrastructura da sport è gia avant maun. Il project è impurtant per la promoziun dal sport da naiv ed en general dal sport d'uffants e da giuvenils. Ultra da quai ha in Center naziunal da sports da naiv er ina gronda impurtanza per il turissem ed uschia per l'economia. La Svizra sco naziun dal sport da naiv e dal sport d'enviern dovra in Center naziunal da sports da naiv per pudair stgaffir in equiliber envers diversas autras disciplinas da sport, en spezial dal sport da stad (a Magglingen ed a Tenero). Il chantun Grischun sco chantun dal sport da muntogna e d'enviern è il lieu ideal per quai.
Cun in Center naziunal da sports da naiv duain per l'ina vegnir stgaffidas premissas idealas per scolas per realisar per in pretsch favuraivel champs da sport d'enviern, per l'autra duain vegnir realisads curs da scolaziun e da perfecziunament en il sectur dal sport da naiv. La finala duai il Center naziunal da sports da naiv star a disposiziun er per pretensiuns dal sport da prestaziun. La gestiun dal center na duai – per motivs economics – betg sa restrenscher a l'enviern. Il center duai star a disposiziun durant tut l'onn, la stad per disciplinas da sport sco raiver sportiv, alpinissem, velo da muntogna e disciplinas da sport cun balla.
Perquai che l'ulteriura planisaziun d'in Center naziunal da sports da naiv tras la confederaziun è vegnida sistida, n'è ina realisaziun en la moda planisada oriundamain betg realistica durant ils proxims 10 onns en las variantas "realisaziun tras la confederaziun" e "realisaziun tras la confederaziun ensemen cun il chantun". Ord vista dal chantun Grischun vegnissi da princip en dumonda d'examinar las suandantas alternativas:
- realisaziun tras il chantun Grischun;
- realisaziun tras plirs chantuns inclusiv il chantun Grischun en ina corporaziun da chantuns;
- realisaziun tras il chantun Grischun e tras las vischnancas pertutgadas;
- realisaziun tras il chantun Grischun e tras persunas privatas; latiers tutgassan er federaziuns da sport.
La regenza è da l'avis ch'i valess la paina d'examinar ina giada questas variantas. En quest senn è ella pronta d'acceptar l'incumbensa.
24 d'avust 2016